El luxe de Coutinho - Diacrític
La temporada està sent tan bona com atípica a nivell de plantilla. Després de l'enrenou de l'estiu, al mercat d'hivern ha arribat un crac com Coutinho que no podrà jugar els partits més importants. Un nou repte per la gestió de Valverde.
El més normal quan fitxes un jugador estructural com Coutinho és que tinguis molt clar on vols que jugui i li facis un lloc a l'onze de gala, però aquest cop crec que no serà així. El fet que no pugui jugar a Europa i la Lliga ja estigui mig decidida, em fa pensar que Valverde no voldrà que cap dels titulars a la Champions es senti desplaçat per Coutinho. Segur que el brasiler jugarà molts minuts, però tinc la sensació que anirà ballant per totes les posicions possibles en funció de qui convingui dosificar en cada moment, però sempre intentant no condicionar el sistema o la confiança de jugadors claus a Europa.
La primera prova la vam veure contra l'Alavés. Coutinho li va tocar adaptar-se a la posició que pitjor li va, però era el lloc que menys trastocava els plans de Valverde. Segur que el brasiler hagués destacat més en la posició d'Iniesta, però el manxec és intocable. Coutinho també hauria agraït jugar de mitjapunta per l'esquerra però això hagués entrat en conflicte amb l'esquema habitual de deixar tot el carril pel lateral esquerre i a sobre, hagués desplaçat a Messi a la dreta.
El que és evident és que Coutinho és molt bo i donarà moltes tardes d'alegria al Camp Nou. Contra l'Alabès va estar molt incòmode però el debut contra l'Espanyol va ser revelador. Has de ser molt bo per aturar el temps cada vegada que tens la pilota controlada. Guanyar-se el respecte del rival amb un sol control està a l'abast de pocs jugadors.
Amb Coutinho el joc blaugrana guanyarà alegria, però l'objectiu ha de ser no perdre la consistència col·lectiva i per això serà important que el brasiler s'impliqui a aprendre el llenguatge blaugrana. Trobar el punt just entre la conducció i la passada, entre el futbol vertical i l'horitzontal és clau per excel·lir al Barça i per aconseguir-ho li pot anar molt bé aquesta segona volta intercanviant posicions a l'onze.
Adéu a Sergio Gómez
Entenc que tal com està el mercat cada any et marxarà alguna promesa del planter. Entenc que el Barça no pot i no vol competir amb certes ofertes a nivell econòmic. Fins i tot, acabaré acceptant que costa donar minuts del primer equip a jugadors de baix, però el que no entenc de cap de les maneres és que jugadors com Sergio Gómez no tinguin lloc al filial blaugrana. La prioritat del Barça B no pot ser jugar a Segona. La prioritat del Barça B ha de ser rodar les grans promeses del planter i Sergio Gómez jugava al Juvenil.